‘Verbysterd, verslae’ ná moord op bekende inwoner van KurumanZoetje Oosthuizen. (Foto: Facebook) Die gemeenskap van Kuruman in die Noord-Kaap is in skok en rou gedompel ná die moord op Zoetje Oosthuizen, ŉ bekende inwoner van die dorp. Oosthuizen is Woensdagmiddag vermoor, vermoedelik deur ŉ nabye geliefde. Sy was ŉ hondeteler en skrywer wat reeds jare lank op dié plattelandse dorp saam met haar man, Hennie, woon. Ds. Hennie Reynecke, leraar van die Gereformeerde Kerk Kuruman, het Oosthuizen as ŉ sagte en diep gelowige mens bestempel. “Sy was baie meelewend in die gemeente,” het hy gesê. Reynecke het in ŉ boodskap op Facebook ook die gemeente se voorbidding vir Oosthuizen se twee dogters en seun, asook die res van haar familie gevra. “Ons bid die Here se vertroosting deur Sy Heilige Gees vir hul almal toe.” Oosthuizen was vantevore met dr. Jan Aucamp, ŉ voormalige predikant op die dorp, getroud. Aucamp het in ŉ boodskap op sosiale media gesê hy en die kinders is “verbysterd en verslae”. “Hoe kan ons ooit God se raadsplan deurgrond … maar in ons verslaenheid weet ons Hy maak nie foute nie, al verstaan ons nie sy weë nie. Zoetje, ek eer jou nagedagtenis.” Maroela Media het die polisie om kommentaar genader en wag steeds op terugvoer.